กองทัพอากาศ จัดอากาศยานไร้คนขับขนาดเล็ก ติดเครื่องตรวจวัดคุณภาพอากาศ ทำการบินตรวจวัดค่าฝุ่นละอองขนาดเล็ก PM 2.5
กองทัพอากาศ จัดอากาศยานไร้คนขับขนาดเล็ก ติดเครื่องตรวจวัดคุณภาพอากาศ ทำการบินตรวจวัดค่าฝุ่นละอองขนาดเล็ก PM 2.5 คณะทำงานพัฒนาศักยภาพด้านภูมิสารสนเทศ โดยกองทัพอากาศ จัดอากาศยานไร้คนขับขนาดเล็กแบบ Multi - Rotor ติดเครื่องตรวจวัดคุณภาพอากาศ (Dust Sensor) ทำการบินตรวจวัดค่าฝุ่นละอองขนาดเล็ก PM 2.5 เก็บข้อมูลค่าฝุ่นละอองในพื้นที่ถนนพระราม 2 เขตแสมดำ ซึ่งจากสถิติที่ผ่านมาเป็นพื้นที่ที่มีค่าฝุ่นละอองสูงกว่าเกณฑ์มาตรฐาน เนื่องจากมีโรงงานอุตสากรรมและการจราจรหนาแน่นตลอดทั้งวัน ดำเนินการใน 3 ห้วงเวลาได้แก่ ช่วงเช้า กลางวัน และช่วงเย็น เพื่อนำผลข้อมูลมาแปลผล เปรียบเทียบและหาแนวโน้ม รวมถึงส่งข้อมูลให้หน่วยงานที่เกี่ยวข้องนำไปใช้ประโยชน์ในการหามาตรการแก้ไขปัญหาฝุ่นละอองขนาดเล็ก (PM 2.5) ที่เหมาะสมกับสภาพพื้นที่ให้มีประสิทธิภาพมากยิ่งขึ้น การปฏิบัติครั้งนี้เป็นไปตามนโยบายของ พลอากาศเอก มานัต วงษ์วาทย์ ผู้บัญชาการทหารอากาศ ในการนำเทคโนโลยีด้านภูมิสารสนเทศที่เป็นมาตรฐานและมีความทันสมัย ซึ่งกองทัพอากาศใช้ในภารกิจด้านการบินและความมั่นคงของชาติ มาปรับใช้ให้เกิดประโยชน์ต่อประชาชนในภารกิจด้านการบรรเทาสาธารณภัย มอบหมายให้คณะทำงานพัฒนาศักยภาพด้านภูมิสารสนเทศ กองทัพอากาศ เป็นผู้พัฒนาระบบและดำเนินการ ซึ่งนอกจากการนำอากาศยานไร้คนขับขนาดเล็กบินตรวจวัดคุณภาพอากาศแล้ว ก่อนหน้านี้ยังได้ทำการบินสำรวจพื้นที่ เพื่อสร้างแบบจำลองระดับน้ำและทิศทางการไหลของน้ำ เพื่อนำข้อมูลให้หน่วยเกี่ยวข้องนำไปกำหนดมาตรการแก้ไขปัญหาพื้นที่น้ำท่วมและภัยแล้งซ้ำซากด้วย